**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.05.2023, ora 08.00 – 21.05.2023, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 21.05.2023, ora 07.00**

**RÂURI**

**Debitele au fost relativ staționare,** exceptând cursurile inferioare ale râurilor Bega şi Timiş, unde au fost în creştere prin propagare.

Pe râurile din bazinul mijlociu şi inferior al Jiului şi bazinul inferior al Oltului, pe cursurile superioare ale Begăi, Timișului, Prutului şi pe cursurile inferioare ale râurilor: Someş, Prahova şi Ialomița, debitele au fost în scădere.

Creşteri izolate de niveluri şi debite s-au înregistrat pe unele râuri mici din zonele de deal şi de munte din centrul şi estul țării, ca urmare a precipitațiilor, sub formă de aversă, căzute în interval şi propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Vișeu, Bârzava, Moravița, bazinele mijlocii ale Begăi şi Timişului, pe cursul superior al Bistriței și mai mici (sub 30% din normalele lunare) pe râurile din bazinele hidrografice: Cerna, Bârlad, Jijia, Putna, Rm. Sărat, pe unii afluenţi ai Jiului, Oltului şi în bazinul superior al Vedei.

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi în general staționare,** exceptând râurile din bazinele Begăi şi Timişului şi pe cursurile inferioare ale Jiului şi Oltului, unde vor fi în uşoară scădere.

Sunt posibile creșteri de niveluri şi debite, pe unele râuri din zonele de deal și munte, mai ales pe cele din nord-vestul şi centrul țării, datorită precipitațiilor prognozate, sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa **sub COTELE DE ATENȚIE.**

**DUNĂRE**

**Debitul** la intrarea în ţară (secţiunea Baziaş) în intervalul 20.05.2023 – 21.05.2023 **a fost în creştere,** având valoarea **de** **8900 m3/s**, peste media multianuală a lunii **mai (7250 m3/s).**

În aval de Porţile de Fier debitele au fost în creștere.

**Debitul la intrarea în ţară (secţiunea Baziaş) va fi în creştere (9200 m3/s).**

În aval de Porțile de Fier debitele vor fi în creștere.

**2.** **Situația meteorologică în intervalul 20.05.2023, ora 09.00 – 21.05.2023, ora 06.00**

**ÎN ŢARĂ**

**Vremea a continuat să se încălzească** în vestul țării și în nord-est, unde valorile termice diurne au fost mai mari cu 3...4 grade față de normele perioadei, în timp ce, în celelalte regiuni nu au fost diferențe semnificative față de intervalul anterior, menținându-se un regim termic în jurul mediilor climatologice. Cerul a fost variabil, cu înnorări temporar accentuate după-amiaza și seara când s-au semnalat averse și descărcări electrice, local în sud, centru, nord-est și la munte și pe areale mai mici în rest. Ploile au avut și caracter torențial și izolat cantitățile de apă au depășit 15...20 l/mp, cu precădere în est și sud. Au fost consemnate căderi de grindină pe raza județelor Vâlcea, Arad și Suceava.

Vântul a suflat slab și moderat, cu intensificări mai susținute pe parcursul zilei în regiunile sud-estice, dar și în timpul ploilor, când trecător a luat aspect de vijelie în zona localităților Focșani și Turnu Măgurele; rafalele au fost în general între 45 și 65 km/h. Stratul de zăpadă, în continuă diminuare, s-a menținut pe alocuri în zona montană foarte înaltă și măsura, în platformele stațiilor meteorologice, până la 164 cm în Munții Bucegi și 135 cm în Munții Făgăraș, la peste 2000 m. Temperaturile maxime s-au încadrat între 20 de grade la Întorsura Buzăului și 28 de grade la Timișoara, Moldova Nouă, Băile Herculane, Slobozia, Brăila, București Afumați și București Filaret, iar la ora 06 se înregistrau valori termice cuprinse între 8 grade la Bozovici, Câmpeni, Întorsura Buzăului, Sfântu Gheorghe (Cv) și Toplița și 18 grade la Constanța-dig, Râmnicu Sărat și Sulina. Dimineața, pe suprafețe foarte mici, s-a semnalat ceață în sud.

**OBSERVAȚII:** *de ieri de la ora 6 au fost în vigoare 12 atenționări cod galben pentru fenomene meteorologice periculoase imediate, câte 4 emise de către SRPV Bacău și SRPV Sibiu, 3 emise de către SRPV Craiova și 1 de către SRPV Timișoara.*

**LA BUCUREŞTI**

**Vremea a fost ușor mai caldă** decât în mod obișnuit la această dată. Cerul a fost variabil, cu înnorări după-amiaza când în unele cartiere, trecător, a plouat slab, iar vântul a prezentat intensificări cu rafale de până la 54 km/h. Temperatura maximă a fost de 27 de grade în Băneasa și de 28 de grade la Filaret și Afumați, iar la ora 06 se înregistrau 13 grade la Afumați, 14 grade în Băneasa și 15 grade la Filaret.

**3. Prognoza meteorologică în intervalul 21.05.2023, ora 09.00 – 22.05.2023, ora 09.00**

**ÎN ŢARĂ**

**Vremea va fi caldă,** dar și ușor instabilă în cea mai mare parte a țării. Cerul va fi variabil, cu înnorări temporar accentuate, averse și descărcări electrice, îndeosebi după-amiaza și seara, local la munte, în Transilvania, Banat, Oltenia și Moldova și pe arii mai restrânse în celelalte regiuni. Pe alocuri vor fi averse torențiale, cantități de apă mai însemnate și condiții de grindină. Vântul va sufla slab și moderat, cu unele intensificări, cu precădere ziua, la munte, în sud și sud-est și de scurtă durată în timpul ploilor (viteze la rafală în general de 40...50 km/h). Temperaturile maxime se vor încadra între 20 și 28 de grade, iar cele minime între 4 și 16 grade, cu cele mai scăzute valori în depresiunile din estul Transilvaniei. Noaptea, izolat, se va forma ceață.

**LA BUCUREŞTI**

**Vremea va fi ușor mai caldă** decât în mod normal. Cerul va fi variabil, cu înnorări după-amiaza și seara când va crește probabilitatea pentru averse și descărcări electrice. Vântul va sufla slab și moderat, cu unele intensificări ziua (viteze la rafală de până la 40...50 km/h). Temperatura maximă va fi de 26...27 de grade, iar cea minimă de 13...15 grade.

**4. Buletin nivometeorologic pentru perioada 19.05.2023 ora 21 - 22.05.2023 ora 21**

**PENTRU ALTITUDINI MAI MARI DE 1800 m**

**Fenomene meteo predominante: Vreme relativ caldă și în general instabilă**

**Principalele mecanisme ce conduc la declanșarea avalanșelor: Zăpadă umedă**

**TABEL RISCURI DE AVALANŞE**

|  |  |
| --- | --- |
| ***Masive:*** | ***PESTE 1800 m*** |
| **MUNŢII FĂGĂRAŞ şi MUNŢII BUCEGI** | **RISC MODERAT (2)** |
| **Munţii Călimani, MUNȚII PARÂNG-ȘUREANU, CEAHLĂU, Țarcu-Godeanu, RODNEI** | **RISC REDUS (1)** |

**Evoluția vremii în intervalul 17.05.2023-19.05.2023:**

Vremea a fost relativ caldă și ușor instabilă. Cerul a fost temporar noros. Local în masivele vestice și doar izolat în rest, s-au semnalat ploi care au avut și caracter de aversă, însoțite și de descărcări electrice.

Cantitățile de apă căzute au cumulat 15-20 l/mp. Vântul a suflat slab și moderat, cu intensificări temporare ce au depășit la rafală 110 km/h pe creste. Izolat s-a semnalat ceață. Stratul de zăpadă a continuat să scadă accentuat, cu până la 28 cm la Vârful-Țarcu. Pe versanții umbriți, în zonele și mai ales vâlcelele adăpostite, se mențin acumulările vechi și mai însemnate, unde zăpada este întărită.

**În data de 19.05.2023, la ora 15:** stratul de zăpadă de pe platformele stațiilor meteorologice măsura:

**Carpaţii Meridionali:** 177 cm la Vf. Omu, 140 cm la Bâlea-Lac, petice la Vf. Țarcu.

**Carpaţii Orientali:** 87 cm la Vf. Călimani, 13 cm la Ceahlău-Toaca, 2 cm la Vf. Iezer.

**Prognoza vremii în intervalul 19.05.2023, ora 21:00-22.05.2023, ora 21:00:**

Vremea va fi în temporar instabilă, cu înnorări accentuate îndeosebi după-amiaza și seara, când local se vor semnala ploi ce vor avea mai ales caracter de aversă, însoțite și de descărcări electrice și izolat grindină.

Pe arii restrânse se pot cumula cantități de apă de 15-20 l/mp. Vântul va sufla în general moderat, cu intensificări temporare 50-60 km/h în cursul averselor și în zonele înalte. Trecător se va semnala ceață.

Temperaturi prognozate în intervalul 19.05.2023 ora 21 - 22.05.2023 ora 21:

**Peste 1800 m: temperaturi minime**: -1 … 4 grade.

**temperaturi maxime**: 3 … 10 grade.

**Sub 1800 m: temperaturi minime**: 4 … 9 grade.

**temperaturi maxime**: 10 … 16 grade.

**Vânt la peste 2000 m:** intensificări temporare de 50-60 km/h, din sector nord-estic.

**Altitudinea izotermei de 0 grade:** în urcare, de la 2800-2900 la 3000-3200 de metri.

**Evoluția stratului de zăpadă și a riscului de avalanșă**

**Munţii Făgăraş şi Munţii Bucegi:** **RISC MODERAT (2)**

Pe fondul temperaturilor pozitive și al ploilor însemnate căzute în ultimele trei zile, zăpada a continuat să se topească, iar apa rezultată din topire să intre în strat, umezindu-l. Se mențin depozitele mai vechi de zăpadă veche pe versanții umbriți și pe scocuri. În ansamblu, stratul de zăpadă prezintă izotermie pe întreaga grosime, este umezit, dar și extrem de compact spre sol.

Temperaturile pozitive din următorul interval, atât cele diurne, cât și cele nocturne, împreună cu ploile, vor favoriza în continuare topirea zăpezii existente.

Izolat, odată cu acumularea apei rezultate din topire, precum și a celei din ploaie, se pot desprinde straturi superioare și chiar bucăți de zăpadă de la sol, ducând la declanșarea unor avalanșe de topire, din care unele de profunzime.

**Munţii Călimani, MUNȚII PARÂNG-ȘUREANU, CEAHLĂU, Țarcu-Godeanu, RODNEI: RISC REDUS (1)**

Stratul de zăpadă s-a topit semnificativ, devenind discontinuu și se mai întâlnește doar la altitudini

mari, pe văile umbrite și pe scocuri. Și în următoarele zile, zăpada va continua să se topească, datorită temperaturilor pozitive și al ploilor. Cu totul izolat, pe pantele unde mai este zăpadă, aceasta poate aluneca peste solul umed, ducând la declanșarea unor avalanșe de topire mici, riscul declanșării fiind amplificat la supraîncărcări.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR*** 
   1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

Nu au fost semnalate evenimente deosebite.

* 1. **Pe Marea Neagră**

**A.B.A. Dobrogea-Litoral Constanţa** informează că **în data de 20.05.2023, orele 10:05, s-a semnalat prezenţa unui delfin eşuat pe plaja din staţiunea Năvodari, pe plaja Macherel, zona Complex Naos, judetul Constanţa**. Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicat de pe plajă.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 18.05.2023, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie de monitoring a calităţii aerului.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

**APM Timiş,** informează că **în jud Timiș s-a confirmat focar de pestă porcină africană la ferma Smithfield din loc. Cenei, având efectiv de suine îngrăşate 17.898 capete.** În cadrul sedinței CLCB din data de 19.05.2023, s-au stabilit măsuri de eliminare a cadavrelor prin incinerare şi metoda alternativă de îngropare conform prevederilor legalem, pentru a se evita poluarea solului şi a apelor subterane.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.05.2023 – 19.05.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

**Judeţul Botoşani:**

- Se mentine situatia de restrictii in alimentarea cu apa pentru piscicultura la folosinta:

- S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

- Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Havarna, sursa ac. Cal Alb - r. Baseu.

**Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

**Judeţul Vaslui:**

- Se mentin prevederile „Planului de restrictii si folosire a apei in perioade deficitare”, astfel:

\* treapta III - ANIF Filiala Teritoriala de Imbunatatiri Funciare Vaslui-Amenajare de irigatii Manjesti, sursa acumularea Manjesti.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

DIRECȚIA COMUNICARE